CELEX: C2004/179/08
Language: sk
Date: 2004-07-10 00:00:00
Title: Vec C-195/04: Žaloba podaná 29. apríla 2004 Komisiou Európskych spoločenstiev proti Fínskej republike

10.7.2004   
            
            
               SK
            
            
               Úradný vestník Európskej únie
            
            
               C 179/4
            
         Žaloba podaná 29. apríla 2004 Komisiou Európskych spoločenstiev proti Fínskej republike
   (Vec C-195/04)
   (2004/C 179/08)
   Komisia Európskych spoločenstiev zastúpená K. Wiedner a M. Huttunen, splnomocnenými zástupcami, ktorí si zvolili adresu na doručovanie v Luxemburgu, podala 29. apríla 2004 na Súdny dvor Európskych spoločenstiev žalobu proti Fínskej republike.
   Komisia Európskych spoločenstiev navrhuje, aby Súdny dvor:
   
               1.
            
            
               vyhlásil, že Fínska republika si nesplnila povinnosti, ktoré jej vyplývajú z článku 28 ES, pretože Senaatti-kiinteistöt pri obstarávaní inštitučného kuchynského vybavenia porušil základné ustanovenia zmluvy o ES, predovšetkým princíp nediskriminácie, ktorý zahŕňa povinnosť zverejnenia, a
            
         
               2.
            
            
               zaviazal Fínsku republiku nahradiť trovy konania.
            
         Žalobné dôvody a hlavné argumenty
   Napriek tomu, že smernice spoločenstva o verejnom obstarávaní sa nevzťahujú na zákazky, ktorých hodnota je nižšia ako prah, ktorý sa na ne vzťahuje na základe týchto smerníc, je potrebné dodržiavať základné ustanovenia zmluvy o ES, predovšetkým princíp nediskriminácie, ktorý zahŕňa povinnosť zverejňovania.
   Súdny dvor rozhodol, že hoci niektoré zmluvy, týkajúce sa verejného obstarávania nespadajú do pôsobnosti smerníc o verejnom obstarávaní, orgány verejného obstarávania, ktoré tieto zmluvy uzatvárajú, sú povinné rešpektovať základné ustanovenia zmluvy. Zákonodarca spoločenstva nepovažoval za potrebné uplatňovať podrobné postupy vyplývajúce zo smerníc o verejnom obstarávaní na verejné zákazky, ktorých prahová hodnota nedosahuje úroveň vyplývajúcu z ustanovení týchto smerníc. To však samo o sebe neznamená, že takéto zákazky nespadajú do pôsobnosti práva spoločenstva.
   Z judikatúry jasne vyplýva, že obstarávanie musí byť zverejnené v primeranom rozsahu a že povinnosť zverejnenia sa musí rešpektovať aj v prípade zákaziek, ktorých odhadovaná hodnota je nižšia ako prah  ktorý sa na ne vzťahuje na základe smerníc o verejnom obstarávaní.